‏יום שני כ"ח בטבת התשע"ה  
19 בינואר 2015

**מותו של רבה בר נחמני  
  
קטע ממסכת** **בבא מציעא,  
דף פו, עמוד א:**

רבה בר נחמני מת בגלל פחדו מרדיפות המלכות. כך היה הדבר: מישהו הלשין עליו שהוא גורם למלכות הפסד מס של שניים עשר אלף יהודים משום שפעמיים בשנה בחודשים אדר ואלול הוא מכנס ״ירחי כלה״ השתלמויות של לימוד תורה בישיבת פומבדיתא ובחודשים האלה היהודים האלה לא שילמו מיסים.  
בחודשים אדר ואלול אין הרבה עבודה בשדה ולכן ניתן לפרוש מהעבודה וללכת ללמוד.  
המלכות שלחה שליח מיוחד לעצור את רבה בר נחמני אך הוא ברח מפומבדיתא והסתתר בכמה מקומות עד שלבסוף חזר לפומבדיתא והסתתר בפונדק. גם השליח שחיפש אותו הגיע לאותו פונדק בדיוק אך לא ידע שרבה שם.  
הגישו לשליח שתייה- שתי כוסות יין. לפי האמונה העממית שתיית מספר זוגי של כוסות יין עלולה להזיק ואכן אותו שליח ניזוק: פרצופו הסתובב לאחור ולא יכל להחזיר פניו קדימה.  
אנשי הפונדק נלחצו ורבה בר נחמני הציע להם להגיש לשליח עוד כוס כדי שמספר הכוסות יהיה לא זוגי. וכך עשו והאיש נרפא.  
לאחר מכן, אמר השליח: אני בטוח שהאיש שאני מחפש נמצא כאן כי רק הוא יכל לחשוב על פתרון כזה. השליח חיפש בפונדק עד שמצא את רבה אך לא רצה להסגיר אותו למלכות כי הוא ריפא אותו. השליח אמר שלא יגלה את מקומו של רבה אפילו אם יאיימו עליו בעונש מוות. עם זאת, השליח חשש שאם יענו אותו הוא עלול להסגיר את רבה. לבסוף רבה בר נחמני נתפס והוכנס לתוך תא ואת הדלת נעלו בפניו. רבה ביקש רחמים והקיר של התא נסדק והוא ברח החוצה אל האגם ושם בין קני הסוף ישב על גזע דקל כרות והיה משנן את לימודו.  
באותו זמן התנהל ויכוח בישיבה של מעלה (בשמיים) בין הקב״ה וחכמי הישיבה והנושא היה בהרת (פצע בצבע לבן שעלול להיחשב נגע מטמא). לפי ההלכה אם בתוך הבהרת השיער הפך לבן- האדם טמא, אבל אם בתחילה השיער באיזור מסויים בגוף הפך לבן ואחר כך נוצרה מסביבו בהרת- האדם טהור.  
מה דינו של האדם שיש לו בהרת עם שיער לבן אך לא ידוע מה בא קודם. טמא או טהור? הקב״ה אמר שהוא טהור וכל חכמי הישיבה אמרו שהוא טמא. אמרו: מי יכריע במחלוקת? רבה בר נחמני שהוא מומחה בדיני נגעים ובדיני אוהלות (טומאת מת מתפשטת לכל האוהל שבו מצויה הגופה, דיני טומאה) אלו הן הלכות קשות ורבה היה בקיא בהן. שלחו את מלאך המוות להרוג את רבה ולהביאו לישיבה של מעלה אלא שהוא למד תורה והיה מוגן בזכות לימוד התורה. מה עשה מלאך המוות? גרם לרוח לנשוב בין קני הסוף. רבה נבהל כי חשב שזו כיתת חיילים שהגיע לעצור אותו. מוטב אמות ולא אמסר ביד המלכות ומכיוון שהפסיק מלימודו הצליח מלאך המוות להמיתו. כאשר מת שמעו אותו אומר טהור ויצאה בת קול ואמרה: אשריך רבה בר נחמני שגופך טהור ויצאה נשמתך באמירת טהור.

נפלה פתקה מן הרקיע בעיר פומבדיתא (הבינו אנשי העיר) שרבה בר נחמני נתבקש בישיבה של מעלה (מת). יצאו אביי ורבה שהי גדולי האמוראים בדור הרביעי בבבל וכל החכמים להתעסק בקבורתו של רבה. הם ידעו שהיה באגם, אך לא ידעו היכן מונחת גופתו. הם ראו ציפורים שמסככות בכנפיהן ועומדות מעל מקום מסוים, והבינו שהוא שם, ושהציפורים שומרות על גופו מחום השמש. ספדוהו שלושה ימים ולילות, ואז נפלה פתקה ואמרה: כל מי שפורש בשלב זה מן ההספד, יהיה בנידוי (כי כבודו של רבה מחייב שיספידוהו שבעה ימים, כיוון שהיה גדול הדור). לאחר שספדוהו שבעה ימים, נפלה פתקה ואמרה: לכו לביתכם לשלום.  
ביום שמת בו רבה, נשבה רוח סערה והייתה כה חזקה, עד שהרימה ערבי רכוב על גמל ונשאה אותו מצד אחד של נהר פפא, והטילה אותו בצד האחר של הנהר. הוא תהה על מה הסערה, ואמרו לו שכך קרה בגלל שרבה בר נחמני מת. נשא הערבי תפילה ואמר: ריבונו של עולם (רבש"ע) כל העולם שלך, וגם רבה בר נחמני שלך, אתה אוהבו והוא אוהבך, והוא כעת אצלך. מדוע אם כן אתה מחריב את העולם?. דבריו התקבלו והסערה נחה.  
סוף הסיפור מרמז שלימוד התורה של תלמידי החכמים מקיים את העולם ובזכותם העולם קיים, ולכן במותם מתערערים סדרי בראשית, ולכן מתוארת הרוח הזועפת וההרסנית.  
מסר נוסף טמון בתפילתו של הערבי, שמתקבלת בפני ריבונו של עולם, ובזכותה הסערה נרגעת. ללמדך, שאין לזלזל בתפילתו של כל אדם.  
ערך נוסף הטמון בסיפור, הוא כוחם של החכמים לפרש את התורה, שהרי משעה שניתנה בסיני, כבר לא בשמיים היא, והקדוש ברוך הוא כביכול אינו מוסמך לפרש אותה יותר מחז"ל.

**תודה למאי ורט וגל יוסף (תשע"ה)**